रामायण की कहानी तो आप सभी ने सुनी होगी कि भगवान राम ने हनुमान और वानरों के राजा सुग्रीव की सहायता से रावण की लंका पर विजय पर प्राप्त करके अपनी पत्नी सीता को छुड़ा लिया था, लेकिन रामायण की कहानी इतनी बड़ी है कि इसकी कई कहानियों को अभी भी कम ही लोग जानते हैं। ऐसी ही एक अनकही कहानी पर प्रसिद्ध कार्टून कैरक्टर छोटा भीम की निर्माता कंपनी ग्रीन गोल्ड ने हनुमान वर्सेज महिरावण फिल्म बनाई है। हनुमान वर्सेज महिरावण फिल्म कहानी रामेश्वरम से शुरू होती है, जहां रामायण से जुड़ी एक साइट पर पुरातत्वविद खुदाई कर रहे हैं। इसी दौरान एक वैज्ञानिक के दो बच्चे अपने पापा के साथ वहां पहुंचते हैं, तो टीम के हेड उन्हें वहां निकली हुई अजीबोगरीब मूर्तियां दिखाते हैं। बच्चे उनके बारे में ज्यादा जानने की जिद करते हैं, तो वह उन्हें उनसे जुड़ी रावण के सौतेले भाई महिरावण की कथा सुनाते हैं। कथा के मुताबिक, राम-रावण युद्ध के दौरान जब रावण हार के कगार पर पहुंच गया, तो उस रात उसने धोखे से लड़ाई जीतने के लिए अपने सौतेले भाई पाताल के राजा महिरावण के पास संदेश भेजा कि वह राम और लक्ष्मण को अगवा करके उन्हें मार दे। महिरावण पहले से ही 998 राजकुमारों की बलि चढ़ा चुका था और उसे अपना यज्ञ पूरा करने के लिए दो और राजकुमारों की जरूरत थी। वह तुरंत सुग्रीव के खेमे में जाकर धोखे से राम और लक्ष्मण को उठाकर अपने राज्य पाताल ले आता है। रावण ने तो राक्षसों को विभीषण को भी मारने को कहा था, लेकिन ऐन मौके पर राम-लक्ष्मण के आने से विभीषण की जान बच गई। विभीषण की मदद से हनुमान भी महिरावण के पीछे-पीछे पाताल पहुंच जाता है। मायावी महिरावण की तरह उसका राज्य भी बेहद रहस्यमय और मायावी था, जहां हनुमान का सामना बेहद खतरनाक मुश्किलों से होता है। लेकिन अपनी जान पर खेलकर हनुमान न सिर्फ महिरावण की मृत्यु का रहस्य पता करते हैं, बल्कि उसे मारकर राम-लक्ष्मण को वापस ले आते हैं। यूं तो गर्मियों की छुट्टियों में बच्चों को ध्यान में रखते हुए हर साल तमाम हॉलिवुड फिल्में रिलीज होती हैं, लेकिन फिल्म के निर्माताओं ने भारतीय बच्चों को अपनी पौराणिक कहानियों से रूबरू कराने की खातिर यह फिल्म बनाई है। पहले इस फिल्म को गर्मियों की छुट्टियों में रिलीज होना था, लेकिन इस दौरान बड़ी बॉलिवुड और हॉलिवुड फिल्मों से क्लैश टालने की खातिर अब इसे स्कूल खुलने पर रिलीज किया गया है। 3डी में बनी इस फिल्म में डायरेक्टर ने कहानी को रोचक ढंग से कहा है और एनिमेशन भी उम्दा क्वॉलिटी का इस्तेमाल किया गया है। फिल्म की कहानी अपने आप में मनोरंजक है, जो डेढ़ घंटे तक आपको बांधे रखती है। हालांकि फिल्म में बॉलिवुड फिल्मों की तर्ज पर गाने थोड़े खलते हैं। बावजूद इसके इस वीकेंड आप अपने बच्चों के साथ इस फिल्म को एन्जॉय कर सकते है।